3.		Žiadosť o vykonanie kompenzácie nároku na nadmerný odpočet
(§ 79 ods. 1 zákona č. 563/2009 Z. z. o správe daní – daňový poriadok)
Ing. Emília Hrubá, Na pasienkoch 22/13, 031 01 Liptovský Mikuláš
Doporučene
Daňový úrad ŽILINA
Pobočka DÚ Liptovský Mikuláš
Hollého 3
031 80 Liptovský Mikuláš
Liptovský Mikuláš 20. 4. 2022
Vec:		Žiadosť o vykonanie kompenzácie
Žiadam
o vykonanie kompenzácie podľa § 79 ods. 1 nadväzne na § 55 ods. 7 zákona č. 563/2009 Z. z. o správe daní (daňový poriadok) v z.n.p. sumy nadmerného odpočtu, na ktorý mi vznikol nárok podaním daňového priznania k dani z pridanej hodnoty za I. štvrťrok 2022. Nadmerný odpočet vo výške 845,00 € (slovom osemstoštyridsaťpäť eur) žiadam použiť na úhradu nedoplatku na dani z príjmov fyzickej osoby, ktorý vznikol z vyrubeného rozdielu dane z príjmov fyzickej osoby za zdaňovacie obdobie 2020 na základe výsledku daňovej kontroly vo výške 972,10 €.
Ing. Elena Hrubá, v. r.
Poznámka k žiadosti č. 1, 2 a 3 o spôsobe nakladanie s daňovým preplatkom daňového subjektu podľa daňového poriadku:
Problematiku vrátenia, preúčtovania a kompenzácie daňového preplatku upravuje § 79 nadväzne na § 55 ods. 6 a 7 daňového poriadku.
K § 79 a § 55 ods. 6 a 7 
Daňový subjekt žiadosť o vrátenie daňového preplatku alebo jeho preúčtovanie alebo vykonanie kompenzácie predkladá miestne príslušnému správcovi dane, ak suma použitého preplatku je vyššia ako 5 eur. Podľa § 13 daňového poriadku možno toto podanie urobiť písomne, elektronicky alebo ústne do zápisnice u správcu dane.
Čo je daňový preplatok? Daňovým preplatkom je podľa § 1 písm. d) daňového poriadku suma platby, ktorá prevyšuje splatnú daň. Preplatok použije správca dane podľa § 55 ods. 6 a 7 daňového poriadku na úhradu prípadného nedoplatku inej dane alebo ak nie je takýto nedoplatok, ako preddavok na dosiaľ nesplatnú daňovú povinnosť pri dani, pri ktorej preplatok vznikol. Za deň úhrady tohto nedoplatku sa považuje deň, ktorý nasleduje po dni vzniku preplatku. Preplatky daňového subjektu na jednotlivých druhoch daní, cla a iných platieb možno použiť aj na kompenzáciu jeho nedoplatkov na inej dani, cle a iných platbách.
Ak nemožno preplatok použiť uvedeným spôsobom, môže daňový subjekt podľa § 79 ods. 2 daňového poriadku požiadať o jeho vrátenie, a to na základe podanej žiadosti daňového subjektu písomne alebo aj ústne u správcu dane v lehote do 30 dní od doručenia žiadosti o jeho vrátenie.
Žiadosť o vrátenie preplatku je už súčasťou daňového priznania. V prípade, ak daňovník nevyplní XV. oddiel daňového priznania ako žiadosť o vrátenie preplatku na dani z príjmov fyzických osôb, je povinný podať písomnú žiadosť o vrátenie daňového preplatku správcovi dane podľa § 79 ods. 2 daňového poriadku. Pri vrátení daňového preplatku je potrebné uviesť, že bez žiadosti správca dane daňový preplatok nevráti. 
Ak ide o preplatok na dani z príjmov fyzickej osoby (obidva typy daňového priznania), táto osoba vyplní odd. XV daňového priznania, ktorý nahrádza písomnú žiadosť. Správca dane vráti každú sumu daňového preplatku; ak ide o preplatok na dani z príjmov a na dani z motorových vozidiel za príslušné zdaňovacie obdobie, vráti tento najneskôr do však do 40 dní odo dňa vzniku preplatku, to zn. správca dane vráti preplatok na dani najneskôr do 10. mája príslušného roka, ak daňový subjekt podal daňové priznanie k 31. marcu 2022 bez podania žiadosti. 
Podľa § 79 ods. 6 daňového poriadku sa za deň vrátenia preplatku a do 15 dní od jeho zistenia vráti správca dane preplatok na dani v prípade, ak preplatok zapríčiní správca dane, a ak tento preplatok nemožno použiť na úhradu splatného preddavku na daň a na úhradu prípadného nedoplatku na inej dane.
Ak daňový subjekt neuvedie v žiadosti o vrátenie daňového preplatku číslo bank. účtu, správca dane vráti daňový preplatok na jeden účtov, ktorý mu daňový subjekt oznámil. Poštovým poukazom vráti správca dane preplatok daňovému subjektu správca do výšky 15 000 €. Ak suma preplatku prevyšuje túto sumu, lehota na vrátenie preplatku plynie odo dňa oznámenia čísla účtu daňovým subjektom.
Daňový preplatok môže správca dane použiť aj na úhradu pohľadávky členského štátu podľa osobitného predpisu (§ 8 ods. 2 zák. č. 466/2009 Z. z. v z.n.p.) nadväzne na § 79 ods. 9 daňového poriadku.
Žiadosť nepodlieha správnemu poplatku. Forma žiadosti nie je predpísaná.
Dôležité pri vrátení preplatku v súvislosti s uplynutím lehoty zániku práva vyrubiť daň: podľa § 79 ods. 5 daňového správca dane nevráti preplatok, ak bola žiadosť o vrátenie preplatku doručená po zániku práva vyrubiť daň alebo rozdiel dane. Výnimkou je prípad, ak daňový preplatok vznikol z dôvodu, že daň bola zaplatená na základe rozhodnutia správcu dane, ktoré bolo následne zmenené alebo zrušené z dôvodu nezákonnosti, a ak žiadosť o jeho vrátenie bola podaná do 60 dní odo dňa právoplatnosti tohto rozhodnutia. Ak uplynie lehota zániku práv vyrubiť daň a preplatok správca dane už nemôže vrátiť, je tento preplatok na daní príjmom štátneho rozpočtu.